b'\n_START_ARTICLE_\nRingerikes Museum\n_START_PARAGRAPH_\nRingerikes Museum er distriktsmuseum for Ringeriksregionen, som omfatter n\xc3\xa5v\xc3\xa6rende Ringerike kommune og Hole kommune i Buskerud fylke. Museet ligger p\xc3\xa5 Norderhov gamle presteg\xc3\xa5rd i tidligere Norderhov kommune, like s\xc3\xb8r for H\xc3\xb8nefoss og tvers over den gamle hovedveien som gikk forbi Norderhov kirke._NEWLINE_Museet har tilhold i den gamle presteg\xc3\xa5rden p\xc3\xa5 stedet, og er blant annet kjent for Moeminnet, minnesamlingen etter dikterpresten J\xc3\xb8rgen Moe, Svenskestua, der Anna Colbj\xc3\xb8rnsdatter if\xc3\xb8lge sagnet lurte svenskene under slaget p\xc3\xa5 Norderhov i 1716, og Ikonsamlingen, som er en av de mest betydningsfulle i Norge utenfor Nasjonalgalleriet og rommer ikoner tilbake til 1400-tallet. Ikonene, som er av russisk og s\xc3\xb8r\xc3\xb8steuropeisk opprinnelse, ble i sin tid donert museet av kunstneren Hans \xc3\x98degaard (1876\xe2\x80\x931943) fra Sokna._NEWLINE_Sammen med museet finner man ogs\xc3\xa5 Buskerud fylkesfotoarkiv og Hjemmestyrkemuseet som viser Milorgs virksomhet i distriktet under andre verdenskrig. Fylkesfotoarkivet har sine kontorer i 2. etasje, der man ogs\xc3\xa5 finner utstillingen til Hjemmestyrkemuseet._NEWLINE_Stiftelsen Ringerikes Museum eier bygningene og samlingene, mens Stiftelsen Hringariki st\xc3\xa5r for driften av museet.'